RESOLUTION VEDTAGET AF RÅDET OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET

den 17. december 1999

om informationssamfundets beskæftigelsesmæssige og sociale dimension

(2000/C 8/01)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET -

(1) SOM ERINDRER OM, at Fællesskabet bl.a. har til opgave at fremme et højt beskæftigelsesniveau;

(2) SOM ERINDRER OM, at Det Europæiske Råd på sit ekstraordinære møde om beskæftigelsen den 20.-21. november 1997, der iværksatte Luxembourg-processen, anmodede Kommissionen om at rapportere tilbage til Rådet inden udgangen af 1998 om de opnåede resultater og om fremtidsudsigterne for elektronisk handel, udviklingen af åbne net og anvendelse af multimedieredskaber inden for undervisning og pædagogik;

(3) SOM ERINDRER OM, at Det Europæiske Råd i Wien den 11.-12. december 1998 lagde særlig vægt på til fulde at udnytte potentialet i servicesektoren og i sektoren for service til virksomheder, især informationsteknologi, og i miljøsektoren;

(4) SOM ERINDRER OM, at Det Europæiske Råd i Köln den 3.-4. juni 1999 fastslog, at det er innovationer og informationssamfundet, som skaber fremtidens arbejdspladser, og at Europa skal spille en førende rolle i informationssamfundet, især skal alle skoler så hurtigt som muligt have adgang til Internettet;

(5) SOM ERINDRER OM, at Kommissionen i sin meddelelse "Jobmuligheder i informationssamfundet" opfordrede til, at der gøres en samordnet indsats på alle niveauer for at tage denne udfordring op, og foreslog en tidsplan for overvågning og målesystemer (benchmarking) med hensyn til de fremskridt, der gøres for at sikre, at EU kommer til at udnytte informationsalderen og dens muligheder optimalt, og foreslog, at der oprettes et forum bestående af højtstående repræsentanter for medlemsstaterne;

(6) SOM ANERKENDER, at disse repræsentanter har udvekslet nationale strategier om informationssamfundet i dette forum og modtaget bidrag fra arbejdsmarkedets parter, virksomheder, der repræsenterer informationssamfundet og Handicapforummet, hvilket har skabt grundlag for en udbytterig dialog, som har gjort det muligt at indkredse vigtige foranstaltninger, der skal iværksættes i god tid;

(7) SOM også ERINDRER OM, at medlemsstaterne ved udarbejdelsen af deres nationale handlingsplaner for beskæftigelsen for 1999 har inddraget udnyttelse af informations- og kommunikationsteknologiens nye muligheder for jobskabelse, beskæftigelsesegnethed, mere fleksible og smidige metoder for tilrettelæggelse af arbejdet samt fremskridt på ligestillingsområdet;

(8) SOM FINDER, at medlemsstaterne har ansvaret for indholdet af undervisningen og opbygningen af deres uddannelsessystemer;

(9) SOM ERKENDER, at økonomisk konkurrenceevne er baseret på innovativ anvendelse af menneskelige kvalifikationer og på en miljømæssigt og socialt bæredygtig udvikling, og at denne teknologi kan være et udmærket redskab i så henseende;

(10) SOM FINDER, at teknologisk innovation skal ledsages af organisatorisk forandring og nye måder at organisere arbejdet på, hvis der skal skabes beskæftigelse og økonomisk vækst, og at viden er en vigtig faktor for opnåelse af resultater -

OPFORDRER MEDLEMSSTATERNE TIL:

I. At maksimere beskæftigelsespotentialet i informationssamfundet, især:

a) Læring og forskning i informationssamfundet

1. at fremme "learning to learn" ved hjælp af teknologi og undervisning i at bruge information, kommunikere og innovere ved at lette de studerendes adgang til Internet ved udgangen af 2002 og, hvor dette er ikke er i modstrid med national prioritering og praksis:

i) give lærerne mulighed for at få indsigt i de nye former for arbejde og læring, som informationsteknologien skaber, og

ii) give informationsteknologien en større plads i undervisningsplanerne

2. inden for uddannelse, erhvervsuddannelse og forskning at øge samarbejdet mellem uddannelsesinstitutioner og forskningsinstitutter og forbindelserne mellem disse og arbejdsverdenen, arbejdsmarkedets parter og regeringen

3. at udnytte IT-potentialet fuldt ud ved fremme af livslang uddannelse på arbejdsstedet, herunder "learning by doing", ved sammen med arbejdsmarkedets parter at tilskynde til, at der opstår "lærende organisationer" som har udvikling af menneskelige ressourcer som deres kerneområde

b) Arbejde i informationssamfundet

i samarbejde med arbejdsmarkedets parter at gøre en indsats for:

4. at udforme nye politikker for menneskelige ressourcer, herunder det nødvendige forskningsarbejde, der kan forberede nuværende og kommende arbejdstagere samt ledelsen til bedre at tage informationssamfundets udfordringer op, for derigennem at sikre og skabe beskæftigelse, og som anvender ny teknologi til at sætte handicappede i stand til i videst mulig omfang at deltage i arbejdslivet

5. at sørge for, at så mange arbejdstagere som muligt (både beskæftigede og ledige) får grundlæggende færdigheder med hensyn til informations- og telekommunikationsteknologi, som f.eks. edb-færdigheder; samt at ajourføre erhvervsuddannelse og kvalifikationer således at det nuværende skel mellem færdighederne kan overvindes med henblik på nye beskæftigelsesmuligheder i informationssamfundet

6. i en hensigtsmæssig ramme, der sikrer arbejdstageres og arbejdsgiveres rettigheder og pligter, at udvikle nye, fleksible ansættelsesformer, der passer til informationssamfundet, som fremmer innovation og produktivitet, samtidig med at beskæftigelsen og en høj social beskyttelse sikres

7. at hjælpe organisationer og disses arbejdstagere, navnlig mikrovirksomheder og små virksomheder, der står over for større ændringer i deres forretningsmiljø, med at tage skridtet ind i informationssamfundet, herunder elektronisk handel, og dermed opnå fuld og socialt bæredygtig udnyttelse af den teknologi, der er til rådighed i informationssamfundet

c) Offentlige tjenester i informationssamfundet

8. at udvikle brugen af informationssamfundsredskaber i den almindelige kontakt med borgerne med henblik på at forbedre de offentlige tjenesters effektivitet og kvalitet; at give offentlig information og tjenesteydelser på det tidspunkt og sted, hvor borgerne ønsker dem og har behov for dem og, som en hastende opgave, at oprette borgervenlige Internetsider med tydelige netstedsoversigter med information om, hvad borgerne har ret til, samt om sociale, beskæftigelsesmæssige og kulturelle tjenester, idet der samtidig tilbydes links til relevante offentlige tjenester

9. at støtte iværksætterkultur og jobskabelse gennem administrativ og proceduremæssig effektivitet opnået ved anvendelse af informations- og kommunikationsteknologi, idet adgang til offentlig information, online-transaktioner og -betalinger til myndighederne samt elektroniske indkøbsprocedurer, som sikrer den nødvendige databeskyttelse, prioriteres højt

10. at gøre alle offentlige tjenester tilgængelige i elektronisk form alle steder, hvor det er muligt, og samtidig styrke den menneskelige grænseflade og sikre, at der i alle lokalsamfund findes steder med offentlig adgang til Internet understøttet på stedet af indføring i informationssamfundets grundbegreber og -færdigheder

d) Bæredygtighed i informationssamfundet

11. at udnytte informationsteknologien i udviklingen af produktions- og forbrugsmetoder, som beskytter miljøet og styrker en bæredygtig udvikling af miljøet og samtidig skaber dertil knyttede tjenester og beskæftigelse

II. at bekræfte og yderlige styrke den sociale sammenhængskraft i informationssamfundet, især

12. med henblik på at alle borgere på lige fod skal kunne nyde godt af de muligheder, informationssamfundet giver, at øge alle samfundsgruppers, navnlig langtidslediges, lavtuddannede arbejdstageres, analfabeters, ældres, handicappedes, sårbare minoriteters og andre ugunstigt stillede gruppers, bevidsthed og kompetencer

13. at fremme tiltag, der fremmer lige muligheder for kvinder og mænd i brugen af informationssamfundsredskaber i skoler og på alle trin inden for uddannelse og erhvervsuddannelse

14. at støtte det økonomiske liv, især mikrovirksomheder og SMV, samt nonprofitorganisationer og frivillige organisationer, så de kan drage fordel af informationssamfundet og samtidig vinder ved moderniseringen af arbejdstilrettelæggelsen, så de kan få det fulde udbytte af jobpotentialet og arbejdslivets kvalitet

15. at frigøre de innovative ressourcer i Europa gennem uddannelse, iværksætterkultur, økonomisk og miljømæssig bæredygtighed samt fremme af kreative kvalifikationer, navnlig i perifere og ugunstigt stillede områder. Frigørelse af de menneskelige innovative ressourcer er et nøgleelement for jobskabelse og et grundlag for social sammenhængskraft

OPFORDRER KOMMISSIONEN TIL:

1. at fremme informationssamfundets sociale og arbejdsmarkedsmæssige dimension inden for alle Den Europæiske Socialfonds prioriterede områder

2. under anvendelse af informations- og kommunikationsteknologi at øge gennemsigtigheden inden for tjenester som European Employment Services (Eures) samt information på europæisk niveau

3. at støtte innovation gennem femte rammeprogram for forskning, teknologisk udvikling og demonstration, navnlig med hensyn til anvendelse af ny teknologi og innoverende former for arbejdstilrettelæggelse ved skabelsen af nye produkter og tjenester, idet der således skabes ny beskæftigelse

4. i samarbejde med forummet på højt plan bestående af højtstående repræsentanter for medlemsstaterne, arbejdsmarkedets parter, informationsindustrien og andre grupper at rapportere tilbage om strategier, der kan skabe flest mulige job i informationssamfundet, inden Det Europæiske Råds ekstraordinære møde i Lissabon, som vil lægge hovedvægten på dette spørgsmål ved at sætte målet om "Beskæftigelse, økonomiske reformer og social samhørighed - hen imod et Europa kendetegnet ved innovation og viden" øverst på den europæiske dagsorden

5. at underrette Rådet om konsultationerne med europæiske arbejdsmarkedsparter om telearbejde.